གཞིས་བྱེས་ལྷན་འཛོམསནང་བདམས་སྒྲིག་བྱས་པའི་བརྩམས་བྱ་ནི་ཏང་གི་སྐབས་བཅུ་གཅིག་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གསུམ་པ་འཚོགས་ཚུན་ནསལོའི་བར་བོད་ཁམས་ཡོངས་ཀྱི་བོད་ཡིག་དུས་དེབསྦྲང་ཆརདང་།བོད་ཀྱི་རྩོམ་རིག་སྒྱུ་རྩལདེ་མིན་ཚགས་པར་དང་དུས་དེབ་ཐོག་སྤེལ་བའི་སྒྲུང་གཏམ་མམ་བརྩམས་སྒྲུང་ལེགས་པ་ཁག་འདེམས་སྒྲུག་བྱས་པ་ཡིན་ཞིང་།དེའི་ནང་བོད་ཀྱི་སྤྱི་ཚོགས་ཁོར་ཡུག་དང་རང་བྱུང་ཁོར་ཡུག་གི་ཕྱོགས་སྣ་ཚོགས་རྩོམ་གྱི་རྒྱབ་ལྗོངས་སུ་བྱས་ཏེ་རྩོམ་པ་པོ་སོ་སོའི་མཛེས་དཔྱོད་ཀྱི་ལྟ་ཚུལ་དང་།འཚོ་བའི་ངོས་འཛིན།སྤྱི་ཚོགས་ཀྱི་འགན་འཁྲིའི་འདུ་ཤེས་བཅས་གསོན་ཉམས་དོད་ཅིང་གཟུགས་བརྙན་འབུར་ཐོན་གྱི་སྒོ་ནས་མཚོན་ཡོད་ཅིང་།དེར་ཁྱོན་རྩོམ་པ་པོ་བཅུ་དྲུག་གི་བརྩམས་བྱ་བཅུ་བདུན་བཀོད་ཡོད།བརྩམས་བྱ་དེ་དག་གི་མི་སྣའི་གཤོང་ཚད་ལ་ཆ་བཞག་ན་བོད་ཀྱི་སྤྱི་ཚོགས་ཀྱི་རིམ་པ་ཁག་གི་མི་སྣ་ཧ་ལམ་མི་ཚང་བ་མེད་པ་ཚུད་ཡོད་པ་སྟེ་ཞིང་པ་དང་།འབྲོག་པ།སེར་མོ་བ།རྒྱལ་ཁབ་ཀྱི་ལས་བྱེད་པ།སློབ་ཕྲུགདེ་བཞིན་བུ་རྫི་བ་དང་དཔོན་པོ་སོགས་ཕྱོགས་སྣ་ཚོགས་དང་།ཁོར་ཡུག་ལ་ཆ་བཞག་ན་རྩྭ་ཐང་ནས་ཞིང་ཐང་དང་།གངས་རི་ནས་གཤོང་ས།རི་གྲོང་ནས་གྲོང་ཁྱེར་བཅས་ཚང་ཡོད་ལ་བསམ་གཞིགས་བྱ་ཡུལ་གྱི་གཤོང་ཚད་ལ་ཆ་མཚོན་ན་མི་སྣའི་དབར་གྱི་སྒེར་ངོས་ཀྱི་འགལ་འབྲེལ་དང་སྤྱི་ཚོགས་ཀྱི་དོན་རྐྱེན་ནམ་གནད་དོན་ལ་བཟུང་བའི་ལྟ་སྟངས།སྲོལ་རྒྱུན་རིག་གནས་དང་དེང་རབས་རིག་གནས་ལ་བཟུང་བའི་རྣམ་འགྱུར་སོགས་དངོས་ཤུགས་གང་རུང་དང་ཡུལ་དུས་གང་ཐད་ནས་གསལ་མཚོན་བྱས་ཡོད།ད་དུང་གསལ་བཤད་བྱེད་དགོས་པ་ཞིག་ལགཞིས་བྱེས་ལྷན་འཛོམསཀྱི་རྩོམ་པ་པོའི་ནང་ཁ་ཅིག་བོད་ཀྱི་སྲོལ་རྒྱུན་རིག་གནས་དང་བོད་མིའི་གཤིས་རྒྱུད་ལ་རྒྱུད་མངའ་ཆེ་ཞིང་འབྲེལ་འདྲིས་ཟབ་པ་དང་ཡང་ཁ་ཅིག་དེ་འདྲའི་གནས་ལ་དེ་ཙམ་གྱིས་རྒྱུས་མངའ་དང་འབྲེལ་འདྲིས་མེད་རུང་དེང་རབས་རིག་གནས་སམ་རྒྱ་ནག་དང་ཕྱི་རྒྱལ་གྱི་རིག་གནས་ལ་ཅུང་གཏིང་ཟབ་པའི་ཉམས་ཞིབ་ཡོད་པ་དང་།དེ་བཞིན་རྩོམ་པ་པོའི་སྤྱི་ཚོགས་ཀྱི་ལས་རིགས་མི་གཅིག་པ་དང་།ཉམས་མྱོང་མི་གཅིག་པ།ལོ་ནའི་ཆེ་ཆུང་མི་གཅིག་པ་སོགས་ཀྱི་ཁྱད་ཆོས་ལྡན་ཡོད།དེ་འདྲའི་ཁྱད་ཆོས་དེ་རྩོམ་པ་པོ་གཅིག་གི་ངོས་ནས་བཤད་ན་སྐྱོན་དུ་འགྲོ་མོད་ཀྱང་དུས་རབས་སམ་དུས་ཚོད་ཧྲིལ་པོ་གཅིགལོ་བཅུ་དེ་ཆ་ཚང་བའི་ཧྲིལ་པོ་གཅིག་ཏུ་རྩིསགི་བརྩམས་བྱའི་ངོས་ནས་བཤད་ན་དེས་ཕན་ཚུན་གྱི་ཞན་ཆ་གསབ་ཅིང་དུས་རབས་དེ་རང་གི་རྩོམ་རིག་གི་ཁྱད་ཆོས་མངོན་ལ་རང་ངོས་ཀྱི་རིན་ཐང་ཡང་རྟོགས་ཐུབ་པ་ཡིན།